PMIndiaData/PMIndiaSum huggingface dataset:
ଭାରତୀୟ ଔଷଧ ଓ ଚିକିତ୍ସା ପଦ୍ଧତି ପାଇଁ ରାଷ୍ଟ୍ରୀୟ ଆୟୋଗ ଗଠନ ବିଲ-2018କୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ୍ ବୈଠକରେ ଭାରତୀୟ ଔଷଧ ଓ ଚିକିତ୍ସା ପଦ୍ଧତି(ଏନସିଆଇଏମ) ପାଇଁ ରାଷ୍ଟ୍ରୀୟ ଆୟୋଗ ଗଠନ ବିଲ୍-2018କୁ ଅନୁମୋଦନ ମିଳିଛି । ଏହା ବର୍ତ୍ତମାନର ଭାରତୀୟ ଔଷଧ ଓ ଚିକିତ୍ସା ପଦ୍ଧତି ସଂକ୍ରାନ୍ତ କେନ୍ଦ୍ରୀୟ ପରିଷଦ ନିୟନ୍ତ୍ରକ(ସିସିଆଇଏମ) ସ୍ଥାନରେ ପାରଦର୍ଶିତା ସୁନିଶ୍ଚିତ କରିବା ପାଇଁ ଏକ ନୂଆ ପରିଷଦ ଭାବେ କାର୍ଯ୍ୟ କରିବ । ମୁଖ୍ୟ ବିଶେଷତ୍ୱ: ଏହି ଚିଠା ବିଲରେ 4ଟି ସ୍ୱାୟତ୍ତ ପରିଷଦ ସହ ଗୋଟିଏ ରାଷ୍ଟ୍ରୀୟ ଆୟୋଗ ଗଠନର ପ୍ରାବଧାନ କରାଯାଇଛି । ଏହା ଅନ୍ତର୍ଗତ ଆୟୁର୍ବେଦ ସହ ଜଡ଼ିତ ସମଗ୍ର ଶିକ୍ଷାର ପରିଚାଳନା ଦାୟିତ୍ୱ ଆୟୁର୍ବେଦ ବୋର୍ଡ ଓ ୟୁନାନି, ସିଦ୍ଧ ଓ ସୋୱାରିଗପା ସହ ଜଡ଼ିତ ସମଗ୍ର ଶିକ୍ଷାର ପରିଚାଳନା ଦାୟିତ୍ୱ ୟୁନାନି, ସିଦ୍ଧ ଓ ସୋୱାରିଗପା ବୋର୍ଡ ପାଖରେ ରହିବ । ଏହାବ୍ୟତୀତ ଦୁଇଟି ସାଧାରଣ ବୋର୍ଡ ଯଥା ଭାରତୀୟ ଔଷଧ ଓ ଚିକିତ୍ସା ପଦ୍ଧତିର ଆକଳନ ଓ ରେଟିଂ ବୋର୍ଡ ଏବଂ ଆଚାର ସଂହିତା ଓ ଚିକିତ୍ସକଙ୍କ ପଞ୍ଜିକରଣ ବୋର୍ଡ ରହିଛି । ଆକଳନ ଓ ରେଟିଂ ବୋର୍ଡ ଭାରତୀୟ ଔଷଧ ଓ ଚିକିତ୍ସା ପଦ୍ଧତି ସଂକ୍ରାନ୍ତ ଶିକ୍ଷାନୁଷ୍ଠାନର ଆକଳନ କରିବା ସହ ସେଗୁଡ଼ିକୁ ମଞ୍ଜୁରି ପ୍ରଦାନ କରିବ । ଭାରତୀୟ ଔଷଧ ପ୍ରଣାଳୀର ଡାକ୍ତରଙ୍କ ପଞ୍ଜିକରଣ ବୋର୍ଡ ଭାରତୀୟ ରାଷ୍ଟ୍ରୀୟ ଔଷଧ ଆୟୋଗ ଅଧୀନରେ ପ୍ରାକ୍ଟିସ ସହ ଜଡ଼ିତ ଆଚାର ସଂହିତା ପ୍ରସଙ୍ଗ ସମେତ ରାଷ୍ଟ୍ରୀୟ ରେଜିଷ୍ଟର ଭାବେ ତଦାରଖ ଦାୟିତ୍ୱ ସମ୍ଭାଳିବ । ଚିଠା ବିଲରେ ସାଧାରଣ ପ୍ରବେଶିକା ପରୀକ୍ଷା ଓ ଗୋଟିଏ ଏକ୍ଜିଟ୍ ପରୀକ୍ଷାର ପ୍ରସ୍ତାବ ରହିଛି । ଯେଉଁଥିରେ ସମସ୍ତ ସ୍ନାତକଙ୍କୁ କୃତକାର୍ଯ୍ୟ ହେବାକୁ ପଡ଼ିବ । ତା’ପରେ ହିଁ ସେମାନଙ୍କୁ ପ୍ରାକ୍ଟିସ କରିବାର ଲାଇସେନ୍ସ ମିଳିବ । ଏହାବ୍ୟତୀତ ବିଲରେ ଶିକ୍ଷକଙ୍କ ଯୋଗ୍ୟତା ପରୀକ୍ଷା ଆୟୋଜନ କରିବାର ମଧ୍ୟ ପ୍ରସ୍ତାବ ରହିଛି । ଯାହାଫଳରେ ନିଯୁକ୍ତି ଓ ପଦୋନ୍ନତି ପୂର୍ବରୁ ଶିକ୍ଷକଙ୍କ ଜ୍ଞାନର ସ୍ତରର ଆକଳନ କରାଯାଇପାରିବ । ଚିଠା ବିଲ୍ର ଉଦ୍ଦେଶ୍ୟ ହେଉଛି ଏଲୋପ୍ୟାଥିକ ଚିକିତ୍ସା ପ୍ରଣାଳୀ ନିମନ୍ତେ ପ୍ରସ୍ତାବିତ ରାଷ୍ଟ୍ରୀୟ ଔଷଧ ଆୟୋଗ ଢାଂଚାରେ ଭାରତୀୟ ଔଷଧ ଓ ଚିକିତ୍ସା ପଦ୍ଧତି କ୍ଷେତ୍ରର ମେଡିକାଲ ଶିକ୍ଷାରେ ବ୍ୟାପକ ସୁଧାର ଆଣିବା । ପ୍ରସ୍ତାବିତ ନିୟାମକ ଢାଂଚାରେ ପାରଦର୍ଶିତା ସମେତ ସାଧାରଣ ଲୋକଙ୍କ ସ୍ୱାର୍ଥର ସୁରକ୍ଷା ନିମନ୍ତେ ଉତ୍ତରଦାୟିତ୍ୱ ସୁନିଶ୍ଚିତ ହେବ । ଏନସିଆଇଏମ୍ ଦେଶର ସମସ୍ତ ଭାତରେ ସୁଲଭ ସ୍ୱାସ୍ଥ୍ୟସେବା ଉପଲବ୍ଧତାକୁ ପ୍ରୋତ୍ସାହିତ କରିବ ।
“ଜେବୁ” ପ୍ରଜାତିର ଗୋଧନ ଓ ସହାୟକ ପ୍ରଜନନକ୍ଷମ ପ୍ରଯୁକ୍ତି କୌଶଳ ବିକାଶ କ୍ଷେତ୍ରରେ ସହଯୋଗ ପାଇଁ ଭାରତ-ବ୍ରାଜିଲ ବୁଝାମଣାକୁ କ୍ୟାବିନେଟର ଅନୁମୋଦନ

ଜେବୁ ପ୍ରଜାତିର ଗୋଧନ ପରିପାଳନ ଏବଂ ସହାୟକ ପ୍ରଜନନକ୍ଷମ ଟେକ୍ନୋଲଜିର ବିକାଶ କ୍ଷେତ୍ରରେ ସହଯୋଗ ପାଇଁ ଭାରତ ଓ ବ୍ରାଜିଲ ମଧ୍ୟରେ ଏକ ବୁଝାମଣାପତ୍ର ସ୍ୱାକ୍ଷରିତ ହୋଇଛି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର ମନ୍ତ୍ରୀମଣ୍ଡଳ ବୈଠକରେ ଏହି ବୁଝାମଣାପତ୍ରକୁ ଅନୁମୋଦନ କରାଯାଇଛି । ବୁଝାମଣା ଅନୁଯାୟୀ ଦୁଇ ରାଷ୍ଟ୍ର ପାରସ୍ପରିକ ଆବଶ୍ୟକତା ଓ ସହମତି ଭିତ୍ତିରେ ଜେବୁ ପ୍ରଜାତି ଗୋଧନର ଅନୁବଂଶ ବୃଦ୍ଧି ଏବଂ ସହାୟକ ପ୍ରଜନନକ୍ଷମ ଟେକ୍ନୋଲଜିର ବିକାଶ ଲାଗି କାର୍ଯ୍ୟ କରିବେ । ଏହା ଦୁଇ ଦେଶ ମଧ୍ୟରେ ସମ୍ପର୍କ ବୃଦ୍ଧି କରିବାରେ ସହାୟକ ହେବ । ପ୍ରସ୍ତାବିତ କ୍ଷେତ୍ରରେ କାର୍ଯ୍ୟ ପରିଚାଳନା ପାଇଁ ଏକ ଆନ୍ତଃରାଷ୍ଟ୍ର ରୂପାୟନ କମିଟି ଗଠନ କରାଯିବ । ଏଥିରେ ଭାରତ ଓ ବ୍ରାଜିଲର ସମ ସଂଖ୍ୟକ ପ୍ରତିନିଧି ରହିବେ ଏବଂ ନିୟମିତ ଭାବେ ସେମାନେ ବିଭିନ୍ନ ଗବେଷଣା, ବିକାଶ ଓ ପ୍ରୟୋଗାତ୍ମକ କାର୍ଯ୍ୟଧାରାର ତଦାରଖ, ସମୀକ୍ଷା ଓ ମୂଲ୍ୟାୟନ କରିବେ । ମଇଁଷି ଏବଂ ନୂତନ ପ୍ରଜାତିର ଗୋଧନର ଉତ୍ପାଦିକା ଶକ୍ତି ବୃଦ୍ଧି ଲାଗି ମିଳିତ ପ୍ରକଳ୍ପମାନ କାର୍ଯ୍ୟକାରୀ କରାଯିବ । ଏହି କାର୍ଯ୍ୟ ପ୍ରକ୍ରିୟା ଦୀର୍ଘସ୍ଥାୟୀ ଦୁଗ୍ଧ ଉତ୍ପାଦନ ବ୍ୟବସ୍ଥା ଏବଂ ଆନୁସଙ୍ଗିକ ଅନୁଷ୍ଠାନଗତ ଗବେଷଣା ଜ୍ଞାନର ବୃଦ୍ଧି ଦିଗରେ ସହାୟକ ହେବ । ଏହି ବୁଝାମଣାପତ୍ର ଜେବୁ ଗୋଧନର ଅନୁବଂଶ ଚିହ୍ନଟ କାର୍ଯ୍ୟକ୍ରମ ପରିଚାଳନା ଏବଂ ଏ କ୍ଷେତ୍ରରେ ଦୁଇ ଦେଶ ମଧ୍ୟରେ ଗବେଷଣାତ୍ମକ ସହଯୋଗକୁ ବୃଦ୍ଧି କରିବ । ସେହିଭଳି ମଇଁଷି, ଜେବୁ ଗୋଧନ ତଥା ସେମାନଙ୍କର ହାଇବ୍ରିଡ କ୍ରସ ସୃଷ୍ଟି କ୍ଷେତ୍ରରେ ଅନୁବଂଶିକ ପ୍ରଯୁକ୍ତି କୌଶଳର ପ୍ରୟୋଗ, ବିଭିନ୍ନ ଗୋସମ୍ପଦ କ୍ଷେତ୍ରରେ ସହାୟକ ପ୍ରଜନନକ୍ଷମ ଟେକ୍ନୋଲଜିର ପ୍ରୟୋଗ, ଅନୁବଂଶ ଓ ସହାୟକ ପ୍ରଜନନକ୍ଷମ ଟେକ୍ନୋଲଜି କ୍ଷେତ୍ରରେ ସାମର୍ଥ୍ୟ ବୃଦ୍ଧି, ଅନୁବଂଶ ଏବଂ ସହାୟକ ପ୍ରଜନନକ୍ଷମ ଟେକ୍ନୋଲଜି ସଂକ୍ରାନ୍ତ ଉଚ୍ଚତର ଗବେଷଣା ଓ ବିକାଶ ଦିଗରେ ଏହି ବୁଝାମଣାପତ୍ର ବେଶ ସହାୟକ ହେବ ।
ଚାଟାର୍ଡ ଆକାଉଣ୍ଟାଣ୍ଟ ଦିବସ ଅବସରରେ ସମସ୍ତ ଚାଟାର୍ଡ ଆକାଉଣ୍ଟାଣ୍ଟଣ୍ଟମାନଙ୍କୁ ଶୁଭେଚ୍ଛା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସମସ୍ତ ଚାଟାର୍ଡ ଆକାଉଣ୍ଟାଣ୍ଟ ଦିବସ ଅବସରରେ ସମସ୍ତ ଚାଟାର୍ଡ ଆକାଉଣ୍ଟାଣ୍ଟଣ୍ଟମାନଙ୍କୁ ଶୁଭେଚ୍ଛା ଜଣାଇଛନ୍ତି । ଶ୍ରୀ ମୋଦୀ ଏକ ଭିଡିଓ ମଧ୍ୟ ସେୟାର କରିଛନ୍ତି ଯେଉଁଥିରେ ସେ ଅର୍ଥନୀତି କ୍ଷେତ୍ରରେ ଚାଟାର୍ଡ ଆକାଉଣ୍ଟାଣ୍ଟଙ୍କ ଗୁରୁତ୍ୱ ଉପରେ ନିଜର ମତ ରଖିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଆମ ଅର୍ଥ ବ୍ୟବସ୍ଥାରେ ଚାଟାର୍ଡ ଆକାଉଣ୍ଟାଣ୍ଟଙ୍କର ଗୁରୁତ୍ୱପୂର୍ଣ୍ଣ ଭୂମିକା ରହିଛି । ଚାଟାର୍ଡ ଆକାଉଣ୍ଟାଣ୍ଟ ଦିବସ ଅବସରରେ ସମସ୍ତ ଚାଟାର୍ଡ ଆକାଉଣ୍ଟାଣ୍ଟଣ୍ଟମାନଙ୍କୁ ଶୁଭେଚ୍ଛା । ସେମାନେ ଅର୍ଥନୀତିରେ ଅଭିବୃଦ୍ଧି ଏବଂ ସ୍ୱଚ୍ଛତାକୁ ଆଗକୁ ନେବାରେ କଠିନ ପରିଶ୍ରମ ଜାରି ରଖନ୍ତୁ ।”
ବିଭିନ୍ନ ପର୍ବ ଅବସରରେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ବିଭିନ୍ନ ପର୍ବ ଅବସରରେ ଦେଶବ୍ୟାପୀ ଜନସାଧାରଣଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ବିବିଧତା ମଧ୍ୟରେ ଆମେ ଏକତାର ଉତ୍ସବ ପାଳନ କରୁଛୁ, ସୌହାର୍ଦ୍ଦ୍ୟ ଏବଂ ଭାତୃତ୍ୱର ଉତ୍ସବ ପାଳନ କରୁଛୁ ! ଆଗାମୀ ଦିନରେ ଦେଶବ୍ୟାପୀ ଜନସାଧାରଣ ଅନେକ ପର୍ବ ପାଳନ କରିବେ । ଏହି ଅବସରରେ ସମସ୍ତଙ୍କୁ ଅଭିନନ୍ଦନ । ପ୍ରତ୍ୟେକଙ୍କ ଜୀବନରେ ସୁଖ ଓ ସମୃଦ୍ଧି ଭରିଯାଉ ।” ସମସ୍ତଙ୍କୁ ବୈଶାଖୀର ଅଭିନନ୍ଦନ! ବୈଶାଖୀ ଆପଣମାନଙ୍କ ପାଇଁ ଶୁଭପ୍ରଦ ହେଉ । ଏହି ପବିତ୍ର ଦିନ ସମସ୍ତଙ୍କ ଜୀବନକୁ ଉତ୍ତମ ସ୍ୱାସ୍ଥ୍ୟ ଏବଂ ସଫଳତାରେ ଭରିଦେଉ । ଆମେ ଆମ କଠିନ ପରିଶ୍ରମୀ କୃଷକମାନଙ୍କୁ ସାଲ୍ୟୁଟ କରୁଛୁ, ଯେଉଁମାନେ କି ଦେଶକୁ ଆହାର ଯୋଗାଉଛନ୍ତି ।” ଶକ୍ତି ଓ ସାମର୍ଥ୍ୟରେ ଭରା ଓଡିଆ ସମ୍ପ୍ରଦାୟଙ୍କୁ ନବବର୍ଷର ଶୁଭେଚ୍ଛା ଜଣାଉଛି ! “ନୂତନ ବର୍ଷ ନୂତନ ଆଶା ଏବଂ ଅଭିଳାଷା ଆଣିଦେଉ ! ଏହି ମହାବିଷୁବ ସଂକ୍ରାନ୍ତିରେ ଆପଣଙ୍କ ସମସ୍ତ ଆଶା ପୂରଣ ହେଉ । ସମସ୍ତଙ୍କ ପ୍ରଗତି ଏବଂ ସମୃଦ୍ଧି ପାଇଁ ପ୍ରାର୍ଥନା କରୁଛି । ପ୍ରିୟ ତାମିଲ ଭାଇ ଓ ଭଉଣୀମାନଙ୍କ ପାଇଁ ଏକ ଚମତ୍କାର ଆଗାମୀ ନବବର୍ଷ ନେଇ ପ୍ରାର୍ଥନା କରୁଛି । “ମୋ ଭାଇ ଓ ଭଉଣୀମାନଙ୍କୁ ପୁଥାଣ୍ଡୁ ର ଶୁଭେଚ୍ଛା । ଆଗାମୀ ବର୍ଷ ଆପଣମାନଙ୍କର ସମସ୍ତ ଅଭିଳାଷା ପୁରଣ କରୁ । ସମସ୍ତେ ସୁଖି ଓ ସ୍ୱାସ୍ଥ୍ୟବାନ ହୁଅନ୍ତୁ,” ବୋଲି ପ୍ରଧାନମନ୍ତ୍ରୀ ଟ୍ଵିଟ୍ଟରରେ ପ୍ରକାଶ କରିଛନ୍ତି ।
ଜଳ ଜୀବନ ମିଶନ୍ ଦେଶର ବିକାଶ କ୍ଷେତ୍ରରେ ନୂତନ ଉତ୍ସାହ ଯୋଗାଇଛି: ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ଜଳ ଜୀବନ ମିଶନ ଆଜି ଦେଶର ବିକାଶ କ୍ଷେତ୍ରରେ ନୂତନ ଉତ୍ସାହ ଯୋଗାଇଛି। ସେ ଏହା ମଧ୍ୟ କହିଛନ୍ତି ଯେ ଗତ ୩ ବର୍ଷରୁ କମ୍‍ ସମୟ ମଧ୍ୟରେ ଜଳ କୋଟି କୋଟି ଲୋକଙ୍କ ଘରେ ପହଞ୍ଚିଛି ଯାହା ଜନସାଧାରଣଙ୍କ ଆକାଂକ୍ଷା ଏବଂ ଅଂଶଗ୍ରହଣର ଏକ ଉତ୍ତମ ଉଦାହରଣ ଅଟେ । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଜଳ ଜୀବନ ମିଶନ୍ ଆଜି ଦେଶର ବିକାଶକୁ ଏକ ନୂତନ ଗତି ପ୍ରଦାନ କରିଛି । ଗତ ୩ ବର୍ଷରୁ କମ୍‍ ସମୟ ମଧ୍ୟରେ ଜଳ କିପରି କୋଟି କୋଟି ଲୋକଙ୍କ ଘରେ ପହଞ୍ଚିଛି, ଏହା ଜନସାଧାରଣଙ୍କ ଆକାଂକ୍ଷା ଏବଂ ଜନ ଅଂଶଗ୍ରହଣର ଏକ ଉତ୍ତମ ଉଦାହରଣ ଅଟେ ।”
ଭାରତ-କାତାର ବହିଃଶୁଳ୍କ ସହଯୋଗ ରାଜିନାମାକୁ କ୍ୟାବିନେଟର ମଞ୍ଜୁରି

ବହିଃଶୁଳ୍କ ବ୍ୟାପାରରେ ପାରସ୍ପରିକ ସହଯୋଗ ଏବଂ ସହାୟତା ଆଦାନ ପ୍ରଦାନ ନିମନ୍ତେ ଭାରତ ଓ କାତାର ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ରର ସ୍ୱୀକୃତିକୁ କେନ୍ଦ୍ର କ୍ୟାବିନେଟ୍ ମଞ୍ଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ୍ ବୈଠକରେ ଏହି ନିଷ୍ପତି ନିଆଯାଇଛି । ଉଭୟ ଦେଶ ମଧ୍ୟରେ ସ୍ୱାକ୍ଷରିତ ଏହି ରାଜିନାମାର ସର୍ତ୍ତାବଳୀ ଅନୁସାରେ ବହିଃଶୁଳ୍କ ଜନିତ ଅପରାଧକୁ ରୋକିବା ଦିଗରେ ଉଭୟ ରାଷ୍ଟ୍ର ପରସ୍ପରକୁ ସବୁପ୍ରକାର ସୂଚନା ଯୋଗାଇ ଦେବେ । ଏଥିସହ ବହିଃଶୁଳ୍କ ଅପରାଧକୁ ରୋକିବା ଏବଂ ଏ ସଂପର୍କିତ ମାମଲାର ତଦନ୍ତ ପାଇଁ ପରସ୍ପରକୁ ସହଯୋଗ କରିବେ । ଏହି ରାଜିନାମା ଉଭୟ ଦେଶ ମଧ୍ୟରେ ବାଣିଜ୍ୟ ଏବଂ ବିଭିନ୍ନ ଦ୍ରବ୍ୟର କାରବାରର ସ୍ୱାଭାବିକ କରିବା ଦିଗରେ ସହାୟକ ହେବ ।
ଭାରତ ଏବଂ ଜର୍ମାନୀ ମଧ୍ୟରେ ଦୀର୍ଘସ୍ଥାୟୀ କେନ୍ଦ୍ର ବିଷୟରେ ମିଳିତ ଘୋଷଣାପତ୍ରକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତ ସରକାରଙ୍କ ବିଜ୍ଞାନ ଏବଂ ପ୍ରଯୁକ୍ତି ବିଦ୍ୟା ବିଭାଗ ଏବଂ ଜର୍ମାନୀର ଶିକ୍ଷା ଓ ଅନୁସନ୍ଧାନ ମନ୍ତ୍ରଣାଳୟ ମଧ୍ୟରେ ଭାରତ-ଜର୍ମାନୀ ଦୀର୍ଘସ୍ଥାୟୀ କେନ୍ଦ୍ର (ଆଇଜିସିଏସ୍) ବିଷୟରେ ସଂଯୁକ୍ତ ପ୍ରୟୋଜନ ଘୋଷଣାପତ୍ରକୁ ଅନୁମୋଦନ ମିଳିଛି । ମିଳିତ ପ୍ରୟୋଜନ ଘୋଷଣା ପତ୍ର ପ୍ରଧାନମନ୍ତ୍ରୀ ଏବଂ ଜର୍ମାନୀ ଚାନ୍ସେଲରଙ୍କ ମଧ୍ୟରେ ବର୍ଲିନଠାରେ ଚତୁର୍ଥ ଆନ୍ତଃସରକାରୀ ବିଚାର-ବିମର୍ଶ ସମୟରେ 30 ମେ, 2017ରେ ସମ୍ପନ୍ନ ହୋଇଥିଲା । ମିଳିତ ଘୋଷଣାପତ୍ରରେ କେନ୍ଦ୍ରୀୟ ବିଜ୍ଞାନ ଏବଂ ପ୍ରଯୁକ୍ତିବିଦ୍ୟା ତଥା ଭୂବିଜ୍ଞାନ ମନ୍ତ୍ରୀ ଡ. ହର୍ଷ ବର୍ଦ୍ଧନ ଏବଂ ଜର୍ମାନୀର ଶିକ୍ଷା ଏବଂ ଅନୁସନ୍ଧାନ ମନ୍ତ୍ରୀ ପ୍ରଫେସର ଡଃ.ଜୋହାନା ବାଙ୍କା ସ୍ୱାକ୍ଷର କରିଥିଲେ । ଭାରତ-ଜର୍ମାନୀ ଦୀର୍ଘସ୍ଥାୟୀ କେନ୍ଦ୍ର ବିଷୟରେ ମିଳିତ ପ୍ରୟୋଜନ ଘୋଷଣାପତ୍ରର ଉଦ୍ଦେଶ୍ୟ ମୌଳିକ ଏବଂ ବ୍ୟବହାରିକ ବୈଜ୍ଞାନିକ ଅନୁସନ୍ଧାନ ବିଷୟରେ ଜର୍ମାନୀ ଏବଂ ଭାରତର ବୈଜ୍ଞାନିକଙ୍କ ମଧ୍ୟରେ ସହଯୋଗକୁ ପ୍ରୋତ୍ସାହନ ଦେବା । ଏଥିରେ ନୀତିଗତ ସହଯୋଗ, ଅଧ୍ୟାପନା, ପ୍ରଶିକ୍ଷଣ ଏବଂ ସ୍ଥିର ବିକାଶ ଓ ଜଳବାୟୁ ପରିବର୍ତ୍ତନ କ୍ଷେତ୍ରରେ ଆନ୍ତଃ ବିଷୟ/ବିଷୟ ଊଦ୍ଧ୍ୱର୍ରେ ଅନୁସନ୍ଧାନ ଜରିଆରେ ସୂଚନାର ପ୍ରସାର ସାମିଲ ରହିଛି । ଭାରତ-ଜର୍ମାନୀ ଦୀର୍ଘସ୍ଥାୟୀ କେନ୍ଦ୍ର ଭାରତ ଏବଂ ଜର୍ମାନୀରେ ଅନ୍ୟ ବିଶ୍ୱବିଦ୍ୟାଳୟ, ସଂସ୍ଥାନ ଏବଂ ଉଦ୍ୟୋଗ ସହିତ ନେଟୱାର୍କ ବିସ୍ତାର କରି ଭବିଷ୍ୟତରେ ସହଯୋଗକୁ ପ୍ରୋତ୍ସାହନ ଦେବ । ଭାରତ ପକ୍ଷରୁ ଭାରତୀୟ ପ୍ରଯୁକ୍ତିବିଦ୍ୟା ସଂସ୍ଥାନ (ଆଇଆଇଟି), ମାଡ୍ରାସ ଆଇଜିସିଏସ ପାଇଁ ଆୟୋଜକ ସଂସ୍ଥା ରୂପରେ କାର୍ଯ୍ୟ କରିବ । ମିଳିତ ଘୋଷଣାପତ୍ର ଅନ୍ତର୍ଗତ ଆବଶ୍ୟକ ସଂସ୍ଥାଗତ ଢାଂଚା ବିକଶିତ କରାଯିବ ଯଦ୍ଦ୍ୱାରା ଡିଏସଟି ଏବଂ ବିଏମବିଏଫ ଦ୍ୱାରା ଆଇଆଇଟି ମାଡ୍ରାସ୍ ଏବଂ ଆଇଜିସିଏସର ସହାୟତା ପାଇଁ ଅର୍ଥ ରାଶି ପ୍ରଦାନ କରାଯାଇପାରିବ । ଡିଏସଟି ସ୍ଥିର ବିକାଶ ପାଇଁ ଜଳବାୟୁ ପରିବର୍ତ୍ତନ କ୍ଷେତ୍ରରେ ଅନୁସନ୍ଧାନ କରିବା ଲାଗି ଆଇଜିସିଏସକୁ ଅନୁଦାନ ଦେବ । ଡିଏସଟି ଏବଂ ବିଏମ୍ବିଏଫ୍ ଜାନୁଆରୀ 2018 ରୁ 5 ବର୍ଷର ଅବଧି ପାଇଁ ଆଇଜିସିଏସକୁ ମିଳିତ ଭାବେ ସହାୟତା କରିବେ ।
ଅକ୍ଟୋବର ୨୨ରେ ୧ଠ ଲକ୍ଷ ଲୋକଙ୍କୁ ନିଯୁକ୍ତି ଦେବା ପାଇଁ ପ୍ରଧାନମନ୍ତ୍ରୀ ଆରମ୍ଭ କରିବେ “ରୋଜଗାର ମେଳା” ନିଯୁକ୍ତି ଅଭିଯାନ

୧ଠ ଲକ୍ଷ ଲୋକଙ୍କୁ ନିଯୁକ୍ତି ସୁଯୋଗ ଦେବା ଲକ୍ଷ୍ୟ ନେଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅକ୍ଟୋବର ୨୨ ତାରିଖ ଦିନ ରୋଜଗାର ମେଳା ଶୁଭାରମ୍ଭ କରିବେ । ଏହି ଦିନ ପୂର୍ବାହ୍ନ ୧୧ଟା ବେଳେ ଏହା ଭିଡିଓ କନଫରେନ୍ସିଂ ଜରିଆରେ ସମ୍ପନ୍ନ ହେବ । ଉତ୍ସବରେ ୭୫ ହଜାର ନୂତନ ନିଯୁକ୍ତିଧାରୀଙ୍କୁ ନିଯୁକ୍ତିପତ୍ର ପ୍ରଦାନ କରାଯିବ । ଏହି ଅବସରରେ ପ୍ରଧାନମନ୍ତ୍ରୀ ନବନିଯୁକ୍ତଙ୍କୁ ସମ୍ବୋଧନ ମଧ୍ୟ କରିବେ । ଯୁବକ ଯୁବତୀମାନଙ୍କୁ କର୍ମନିଯୁକ୍ତି ସୁଯୋଗ ଦେବା ସହ ନାଗରିକମାନଙ୍କ କଲ୍ୟାଣ ସୁନିଶ୍ଚିତ କରିବା ନେଇ ପ୍ରଧାନମନ୍ତ୍ରୀଙ୍କ ନିରବଚ୍ଛିନ୍ନ ଅଙ୍ଗୀକାରବଦ୍ଧତା ସୂଚନା ଏପରି ଗୁରୁତ୍ୱପୂର୍ଣ୍ଣ ପଦକ୍ଷେପ ନିଆଯାଇଛି । ପ୍ରଧାନମନ୍ତ୍ରୀଙ୍କ ନିର୍ଦେଶକ୍ରମେ ପ୍ରତ୍ୟେକ ମନ୍ତ୍ରଣାଳୟ ଓ ବିଭାଗଗୁଡ଼ିକ ମଞ୍ଜୁରପ୍ରାପ୍ତ ପଦବୀ ଅଧୀନରେ ଉକ୍ତ ସ୍ଥାନଗୁଡ଼ିକୁ ମିଶନ ମୋଡରେ ପୂରଣ କରିବା ପାଇଁ ଲାଗିପଡ଼ିଛନ୍ତି । ଦେଶର ବିଭିନ୍ନ ସ୍ଥାନରୁ ବଛାଯାଉଥିବା ନବନିଯୁକ୍ତମାନେ ଭାରତ ସରକାରଙ୍କ ୩୮ଟି ମନ୍ତ୍ରଣାଳୟ ଓ ବିଭାଗରେ ଯୋଗ ଦେବେ । ସେମାନେ ସରକାରଙ୍କ ବିଭିନ୍ନ ଶ୍ରେଣୀ ଯଥା ଗ୍ରୁପ-ଏ ଓ ଗ୍ରୁପ-ବି ଗେଜେଟେଡ । ଗ୍ରୁପ-ବି (ନନଗେଜେଟେଡ) ଓ ଗ୍ରୁପ-ସିରେ ଯୋଗ ଦେବେ । ଯେଉଁ ପଦବୀରେ ନିଯୁକ୍ତିମାନ ହେବ ସେଗୁଡ଼ିକ ମଧ୍ୟରେ କେନ୍ଦ୍ରୀୟ ସଶକ୍ତବଳ ଅଧିକାରୀ, ସବ ଇନସିପେକ୍ଟର, କନେଷ୍ଟବଳ, ଏଲଡିସି, ଷ୍ଟେନୋ, ପିଏ, ଆୟକର ଇନିସପେକ୍ଟର, ଏମଟିଏସ ଇତ୍ୟାଦି ଅନ୍ତର୍ଭୁକ୍ତ । ଏହି ନିଯୁକ୍ତ ମିଶନ ମୋଡରେ ମନ୍ତ୍ରଣାଳୟ ଓ ବିଭାଗ ଦ୍ୱାରା ଅନ୍ୟାନ୍ୟ ନିଯୁକ୍ତକାରୀ ସଂସ୍ଥା ଯଥା ୟୁପିଏସସି, ଏସଏସସି, ରେଳବାଇ ନିଯୁକ୍ତି ବୋର୍ଡ ଦ୍ୱାରା କରାଯାଇଛି । ପ୍ରକ୍ରିୟା ତ୍ୱରାନ୍ୱିତ କରିବା ପାଇଁ ଚୟନ ପ୍ରକ୍ରିୟା ସରଳ ଓ ପ୍ରଯୁକ୍ତି ମାଧ୍ୟମରେ କରାଯାଇଛି ।
ଅକ୍ଟୋବର ୬ରେ ମଧ୍ୟପ୍ରଦେଶର ସ୍ୱାମୀତ୍ୱ ଯୋଜନା ହିତାଧିକାରୀଙ୍କ ସହ ପ୍ରଧାନମନ୍ତ୍ରୀଙ୍କ ଆଲୋଚନା

ଅକ୍ଟୋବର ୬, ମଧ୍ୟାହ୍ନ ୧୨.୩୦ରେ ଭିଡିଓ କନଫରେନ୍ସିଂ ମାଧ୍ୟମରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମଧ୍ୟପ୍ରଦେଶର ସ୍ୱାମୀତ୍ୱ ଯୋଜନା ହିତାଧିକାରୀଙ୍କ ସହ ଆଲୋଚନା କରିବେ । ଏହି ଅବସରରେ ପ୍ରଧାନମନ୍ତ୍ରୀ ୧,୭୧,୦୦୦ ହିତାଧିକାରୀଙ୍କୁ ଇ-ପ୍ରପର୍ଟି କାର୍ଡ ବଣ୍ଟନ କରିବେ । କାର୍ଯ୍ୟକ୍ରମରେ ମଧ୍ୟପ୍ରଦେଶ ମୁଖ୍ୟମନ୍ତ୍ରୀ ମଧ୍ୟ ଉପସ୍ଥିତ ରହିବେ । ସ୍ୱାମୀତ୍ୱ ଯୋଜନା ସମ୍ପର୍କରେ ସ୍ୱାମୀତ୍ୱ ପଞ୍ଚାୟତିରାଜ ମନ୍ତ୍ରାଳୟର ଏକ କେନ୍ଦ୍ର କ୍ଷେତ୍ରୀୟ ଯୋଜନା । ଗ୍ରାମୀଣ ଆବାସିକ ଅଞ୍ଚଳ ନିବାସୀଙ୍କୁ ସମ୍ପତ୍ତି ଅଧିକାର ପ୍ରଦାନ କରିବା ଏହାର ଲକ୍ଷ୍ୟ । ସହରାଞ୍ଚଳ ଭଳି ଗ୍ରାମାଞ୍ଚଳରେ ଋଣ ଓ ଅନ୍ୟାନ୍ୟ ଆର୍ଥିକ ସୁବିଧା ନେବା ବେଳେ ସମ୍ପତ୍ତିକୁ ଆର୍ଥିକ ସମ୍ପତ୍ତି ଭାବରେ ବ୍ୟବହାର କରିବାରେ ଏହି ଯୋଜନା ମାର୍ଗ ପ୍ରଶସ୍ତ କରିବ । ଗ୍ରାମାଞ୍ଚଳର ଆବାସିକ କ୍ଷେତ୍ରକୁ ଅତ୍ୟାଧୁନିକ ଡ୍ରୋନ ପ୍ରଯୁକ୍ତି ସର୍ବେକ୍ଷଣ ମାଧ୍ୟମରେ ସୀମା ନିର୍ଦ୍ଧାରଣ କରିବା ଏହାର ଲକ୍ଷ୍ୟ । ଦେଶର ଡ୍ରୋନ ନିର୍ମାଣ ଇକୋସିଷ୍ଟମକୁ ମଧ୍ୟ ଏହି ଯୋଜନା ପ୍ରୋତ୍ସାହନ ଦେଇଛି ।
ଭାଇ ଦୁଜ ଉପଲକ୍ଷେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଭାଇ ଦୁଜର ପବିତ୍ର ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶବାସୀଙ୍କୁ ଅଭିନନ୍ଦନ ଜଣାଇଛନ୍ତି । “ଭାଇ ଦୁଜର ସ୍ୱତନ୍ତ୍ର ଅବସରରେ ସମସ୍ତଙ୍କୁ ଶୁଭେଚ୍ଛା । ଏହା ହେଉଛି ଏପରି ଏକ ଉତ୍ସବ ଯେଉଁ ଅବସରରେ ଭାଇ-ଭଉଣୀଙ୍କ ମଧ୍ୟରେ ଦୃଢ ଓ ପବିତ୍ର ସମ୍ପର୍କର ବନ୍ଧନକୁ ପାଳନ କରାଯାଏ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ପଶ୍ଚିମ ଆନସାରୀ ନଗର ଏବଂ ଏମ୍ସର ଆୟୁର୍ବିଜ୍ଞାନ ନଗର ଆବାସିକ କଲୋନୀର ପୁନର୍ବିକାଶ ପ୍ରସ୍ତାବକୁ କେବିନେଟ ଅନୁମୋଦନ

ନୂଆଦିଲ୍ଲୀସ୍ଥିତ ଅଖିଳ ଭାରତ ଆୟୁର୍ବିଜ୍ଞାନ ସଂସ୍ଥାନ (ଏଆଇଆଇଏମଏସ୍) ଏବଂ ପଶ୍ଚିମ ଆନସାରୀ ନଗରଠାରେ ଆବାସିକ କଲୋନୀର ପୁନର୍ବିକାଶ ପ୍ରସ୍ତାବକୁ କେନ୍ଦ୍ର କେବିନେଟ ମଂଜୁରି ପ୍ରଦାନ କରିଛନ୍ତି । ଗୁରୁବାର ଦିନ ପ୍ରଧାନମନ୍ରୀ ନରେନ୍ଦ୍ର ମୋଦିଙ୍କ ଅଧ୍ୟକ୍ଷତାରେ ଅନୁଷ୍ଠିତ କେବିନେଟ ବୈଠକରେ ଏହି ପ୍ରସ୍ତାବକୁ ସ୍ଵୀକୃତି ମିଳିଛି । ଜାତୀୟ ସୌଧ ନିର୍ମାଣ ନିଗମ ଲିମିଟେଡ଼ (ଏନବିସିଏଲ) ଏହି କାର୍ଯ୍ୟକ୍ରମକ ହାତକୁ ନେଇ ସେଠାରେ ଥିବା ଟାଇପ୍-1 ଏବଂ ଟାଇପ-4 ପର୍ଯ୍ୟନ୍ତ 1444ଟି ବାସଗୃହ ଯାହାକି 0.87 ଲକ୍ଷ ବର୍ଗମିଟର କ୍ଷେତ୍ରରେ ଅବସ୍ଥିତ ଏବଂ ଟାଇପ-2 ଏବଂ ଟାଇପ-6 ପର୍ଯ୍ୟନ୍ତ ଥିବା 3928ଟି ବାସଗୃହ ଯାହାକି 4.02 ଲକ୍ଷ ବର୍ଗମିଟର କ୍ଷେତ୍ରରେ ଅବସ୍ଥିତ ତାହାର ପୁନର୍ବିନ୍ୟାସ ଘଟାଇବ। ନୂତନ ଭାବେ ନିର୍ମିତ କଲୋନୀରେ ଧର୍ମଶାଳା ଠାରୁ ଆରମ୍ଭ କରି 0.92 ବର୍ଗମିଟର ପରିମିତ କ୍ଷେତ୍ରରେ ବ୍ୟବସାୟିକ ଗୃହ ଆଦି ନିର୍ମାଣ କରାଯିବ। ଏଥିପାଇଁ ମୋଟ 4441 କୋଟି ଟଙ୍କା ବ୍ୟୟ କରାଯିବ ଯେଉଁଥିରେ ସେହିସବୁ ବାସଗୃହର 30 ବର୍ଷର ରକ୍ଷଣାବେକ୍ଷଣ ଓ ମରାମତି ବ୍ୟୟ ମଧ୍ୟ ସାମିଲ। ଏହି ପ୍ରକଳ୍ପ ପାଇଁ ଆବଶ୍ୟକ ଅର୍ଥ ବ୍ୟବସାୟିକ ଗୃହ ବିକ୍ରୀ ଓ ‘ସେଲ୍ଫ ଫାଇନାନ୍ସିଂ ଭିତ୍ତି’ରେ କାର୍ଯକାରୀ କରାଯାଉଥିବାରୁ ସରକାରଙ୍କ ଉପରେ ଏହା କୌଣସି ଆର୍ଥିକ ବୋଝ ପକାଇବ ନାହିଁ। ପାଞ୍ଚବର୍ଷ ମଧ୍ୟରେ ପର୍ଯ୍ୟାୟ କ୍ରମେ ଏହି ପ୍ରକଳ୍ପକୁ ପୂର୍ଣ୍ଣାଙ୍ଗ କରାଯିବ ।
ଦେଶର ବିଭିନ୍ନ ଭାଗରେ ପ୍ରାଣହାନୀ ନେଇ ପ୍ରଧାନମନ୍ତ୍ରୀଙ୍କ ଶୋକ ପ୍ରକାଶ

ମଧ୍ୟପ୍ରଦେଶ, ରାଜସ୍ଥାନ, ମଣିପୁର ଏବଂ ଦେଶର ବିଭିନ୍ନ ଭାଗରେ ଅଦିନିଆ ଝଡ ବର୍ଷା ଯୋଗୁ ଘଟିଥିବା ପ୍ରାଣହାନୀ ନେଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । “ପ୍ରଭାବିତ ବ୍ୟକ୍ତିମାନଙ୍କୁ ଯଥା ସମ୍ଭବ ସହାୟତା କରିବା ପାଇଁ ସରକାର ପ୍ରଚେଷ୍ଟା କରୁଛନ୍ତି । ପରିସ୍ଥିତି ଉପରେ କଡା ନଜର ରଖାଯାଇଛି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି । ମଧ୍ୟପ୍ରଦେଶ, ରାଜସ୍ଥାନ, ମଣିପୁର ଏବଂ ଦେଶର ବିଭିନ୍ନ ଭାଗରେ ଅଦିନିଆ ଝଡ ବର୍ଷା ଯୋଗୁ ପ୍ରାଣ ହରାଇଥିବା ବ୍ୟକ୍ତିବିଶେଷମାନଙ୍କ ନିକଟତମ ସମ୍ପର୍କୀୟଙ୍କୁ ଜାତୀୟ ରିଲିଫ ଫଣ୍ଡ୍ରୁ 2 ଲକ୍ଷ ଲେଖାଁଏ ଟଙ୍କା ପ୍ରଦାନ କରିବା ପାଇଁ ପ୍ରଧାନମନ୍ତ୍ରୀ ଅନୁମୋଦନ କରିଛନ୍ତି । ଆହତମାନଙ୍କୁ 50,000 ଟଙ୍କା ଲେଖାଁଏ ପ୍ରଦାନ କରିବାକୁ ପ୍ରଧାନମନ୍ତ୍ରୀ ମଂଜୁର କରିଛନ୍ତି ।
ରକ୍ ଫସଫେଟ, ଏମଓପିର ଖନନ ଏବଂ ପରିଷ୍କରଣ ଏବଂ ଫସଫରିକ ଏସିଡ/ଡିଏପି/ଏନପିକେ ସାର ଲାଗି ଜୋର୍ଡାନରେ ଉତ୍ପାଦନ କାରଖାନା ପ୍ରତିଷ୍ଠା ଲାଗି ଭାରତ, ଜୋର୍ଡାନ ମଧ୍ୟରେ ବୁଝାମଣାକୁ କେନ୍ଦ୍ର କ୍ୟାବିନେଟର ଅନୁମୋଦନ

ଭାରତର ଶତ ପ୍ରତିଶତ ଉଠାଣ ଲାଗି ଏକ ଦୀର୍ଘକାଳୀନ ବୁଝାମଣା ସହିତ ରକ ଫସଫେଟ ଏବଂ ଏମଓପିର ଖନନ ଏବଂ ପରିସ୍କରଣ ତଥା ଫସଫରିକ ଏସିଡ /ଡିଏପି/ଏନପିକେ ସାର ଲାଗି ଜୋର୍ଡାନରେ ଉତ୍ପାଦନ କାରଖାନା ପ୍ରତିଷ୍ଠାନ କରିବା ଲାଗି ଭାରତ ଏବଂ ଜୋର୍ଡାନ ମଧ୍ୟରେ ଏକ ବୁଝାମଣାପତ୍ର (ଏମଓୟୁ)ରେ ସ୍ୱାକ୍ଷର କରିବେ । ଏହି ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମଞ୍ଜୁରି ମିଳିଛି । ଏହି ଏମଓୟୁ ଦ୍ୱାରା ଦେଶର ଆବଶ୍ୟକତା ପୂରଣ ଲାଗି ଉଚିତ ମୂଲ୍ୟରେ କଂଚା ମାଲ, ମଧ୍ୟବର୍ତ୍ତୀ ଉତ୍ପାଦ ଏବଂ ପ୍ରସ୍ତୁତ ହୋଇଥିବା ପିଏଣ୍ଡକେ ସାରର ନିରନ୍ତର ଯୋଗାଣ ସୁନିଶ୍ଚିତ ହୋଇପାରିବ ।
ଜାତୀୟ ଗ୍ରାମୀଣ ଜୀବିକା ମିଶନର ଦେଶବ୍ୟାପୀ ହିତାଧିକାରୀଙ୍କ ସହ ଆସନ୍ତାକାଲି ପ୍ରତ୍ୟକ୍ଷ ଆଲୋଚନା କରିବେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁରୁବାର ଦିନ (12 ଜୁଲାଇ, 2018) ସକାଳ 9.30ରେ ଭିଡିଓ କନଫରେଂସିଂ ଜରିଆରେ ଦୀନଦୟାଲ ଅନ୍ତୋଦୟ ଯୋଜନା-ରାଷ୍ଟ୍ରୀୟ ଗ୍ରାମୀଣ ଆଜିବିକା ମିଶନ (ଡିଏୱାଇ-ଏନଆରଏଲଏମ) ଏବଂ ଡିଡିୟୁ-ଜିକେୱାଇ ତଥା ଆରଏସଇଟିଆଇ ଅଧିନରେ ସ୍ୱୟଂ ସହାୟକ ଗୋଷ୍ଠୀର ସଦସ୍ୟମାନଙ୍କ ସହିତ ସିଧାସଳଖ ଆଲୋଚନା କରିବେ । ସରକାରଙ୍କ ଦ୍ୱାରା ଡିଏୱାଇ-ଏନଆରଏଲଏମ ଯୋଜନାରେ ଆରମ୍ଭ ହୋଇଥିବା ବିଭିନ୍ନ କାର୍ଯ୍ୟକ୍ରମ ସ୍ୱୟଂ ସହାୟକ ଗୋଷ୍ଠୀର ସଦସ୍ୟମାନଙ୍କ ଜୀବନଶୈଳୀ ଉପରେ କିଭଳି ପ୍ରଭାବ ପକାଇ ପାରିଛି ସେ ବିଷୟରେ ଜାଣିବାର ସୁଯୋଗ ପ୍ରଧାନମନ୍ତ୍ରୀଙ୍କୁ ମିଳିବ । ଦୂରଦର୍ଶନ ଏବଂ ଏନଆଇସି ନେଟୱାର୍କ ଜରିଆରେ ଏହି କାର୍ଯ୍ୟକ୍ରମକୁ ସିଧା ପ୍ରସାରଣ କରିବେ । ହିତାଧିକାରୀମାନଙ୍କ ମଧ୍ୟରେ ମଦ ବିରୋଧୀ ଅଭିଯାନ, ବିହାରରେ ମକାର ଉଚିତ ମୂଲ୍ୟ ପ୍ରଦାନ ଏବଂ ବିପଣନ ଶୃଙ୍ଖଳ, ଛତିଶଗଡର ଇଟା ନିର୍ମାଣ ୟୁନିଟ, ସଖୀ ରେ କାର୍ଯ୍ୟରତ ବିଜନେସ କରେସ୍ପଣ୍ଡେଣ୍ଟ ଏବଂ ତେନ୍ତୁଳିର ଉଚିତ ମୂଲ୍ୟ ପ୍ରଦାନ ତଥା ବ୍ୟାପାର, ଝାଡଖଣ୍ଡର ସାନିଟାରୀ ନାପକିନ ଉତ୍ପାଦନ ଏବଂ ଏହାର କିଣାବିକାରେ ସଂପୃକ୍ତ ଥିବା ହିତାଧିକାରୀ ଏବଂ ମଧ୍ୟପ୍ରଦେଶର ଡିଡିୟୁ-ଜିକେୱାଇ, ରାଜସ୍ଥାନର ସୌର ପାନେଲ ଏବଂ ସୌର ଲଣ୍ଠଣ ଉତ୍ପାଦନ ଏବଂ ବ୍ୟାପାର, ପଶୁ ସଖୀ, ମହାରାଷ୍ଟ୍ରର ଡିଡିୟୁ-ଜିକେୱାଇର ହିତାଧିକାରୀଙ୍କୁ ସାମିଲ କରାଯାଇଛି, ଯେଉଁମାନେ ପ୍ରତ୍ୟକ୍ଷ ଭାବରେ ଏହି ମତ ବିନିମୟରେ ଅଂଶଗ୍ରହଣ କରିବେ । ଏହାବ୍ୟତୀତ, ତାମିଲନାଡୁର ଦିବ୍ୟାଙ୍ଗଜନଙ୍କ କଲ୍ୟାଣ ପାଇଁ କରାଯାଉଥିବା କାର୍ଯ୍ୟ, ତେଲଙ୍ଗାନାର ସ୍ୱୟଂ ସହାୟକ ନିର୍ମାଣ ପାଇଁ ବାହାରୁ ଆସୁଥିବା ବ୍ୟକ୍ତି, ଜାମ୍ମୁ ଏବଂ କାଶ୍ମୀରର ଡାଏରୀ ଫାର୍ମ ତଥା ଗୁଜରାଟର ନିମ ମଞ୍ଜିର ସଂଗ୍ରହ ଏବଂ ବ୍ୟାପାର ହିତାଧିକାରୀମାନେ ମଧ୍ୟ ଏଥିରେ ଅଂଶଗ୍ରହଣ କରିବେ । ଦୀନ ଦୟାଲ ଅନ୍ତୋଦୟ ଯୋଜନା- ଏନଆରଏଲଏମ ମହିଳା ଶସକ୍ତିକରଣ ପାଇଁ ସବୁଠାରୁ ବଡ ପ୍ରତିଷ୍ଠାନ ଭାବେ ପ୍ରତିପାଦିତ ହୋଇପାରିଛି । ଏହି ମିଶନ ବର୍ତ୍ତମାନ 29ଟି ରାଜ୍ୟ ଏବଂ 5ଟି କେନ୍ଦ୍ରଶାସିତ ଅଂଚଳର 600 ଜିଲାରେ ଥିବା 4884ଟି ବ୍ଲକରେ କାର୍ଯ୍ୟକାରୀ କରାଯାଉଛି । ମଇ 2018 ସୁଦ୍ଧା 5 କୋଟିରୁ ଅଧିକ ମହିଳାମାନଙ୍କୁ ନେଇ 45 ଲକ୍ଷ ସ୍ୱୟଂ ସହାୟକ ଗୋଷ୍ଠୀ ଗଠନ କରାଯାଇପାରିଛି । ଏହା ବ୍ୟତୀତ, 2.48 ଲକ୍ଷ ଗ୍ରାମୀଣ ସଂଗଠନ ତଥା 20 ହଜାର କ୍ଲଷ୍ଟର ସ୍ତରୀୟ ସଂଘକୁ ପ୍ରୋତ୍ସାହିତ କରାଯାଇଛି ।
ଭାରତ-ସୁଇଜରଲାଣ୍ଡ ମଧ୍ୟରେ କୌଶଳ ବିକାଶ ସହଯୋଗ ବୁଝାମଣାପତ୍ରକୁ କେବିନେଟ ମଞ୍ଜୁରି

ଭାରତ ଓ ସୁଇଜରଲାଣ୍ଡ ମଧ୍ୟରେ କୌଶଳ ବିକାଶ କ୍ଷେତ୍ରରେ ସହଯୋଗ ନିମନ୍ତେ ସ୍ୱାକ୍ଷରିତ ବୁଝାମଣା ପତ୍ରକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ପୌରୋହିତ୍ୟରେ ଆଜି ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ସ୍ୱୀକୃତି ପ୍ରଦାନ କରାଯାଇଛି । ଏହି ବୁଝାମଣା ପତ୍ରକୁ ପୂର୍ବରୁ କାର୍ଯ୍ୟକାରୀ କରାଯିବ ବୋଲି ମଞ୍ଜୁରି ମିଳିଛି । କେନ୍ଦ୍ର କୌଶଳ ବିକାଶ ଏବଂ ଉଦଯୋଗ ରାଷ୍ଟ୍ରମନ୍ତ୍ରୀ (ସ୍ୱାଧୀନ ଦାୟିତ୍ୱ)ଙ୍କ ନେତୃତ୍ୱରେ ଜୁନ 20 ରୁ 22 ତାରିଖ ପର୍ଯ୍ୟନ୍ତ ଏକ ପ୍ରତିନିଧି ଦଳ ସୁଇଜରଲାଣ୍ଡ ଗସ୍ତ କରିବାବେଳେ 22.6.2016 ଦିନ ଏହି ବୁଝାମଣା ସ୍ୱାକ୍ଷରିତ ହୋଇଥିଲା । କୌଶଳ ବିକାଶ କ୍ଷେତ୍ରରେ ଦକ୍ଷତା ବୃଦ୍ଧି ଏବଂ ଶ୍ରେଷ୍ଠ କାର୍ଯ୍ୟଦକ୍ଷତା ବିନିମୟ ନିମନ୍ତେ ମୁଖ୍ୟତଃ ଏହି ବୁଝାମଣାପତ୍ର ସ୍ୱାକ୍ଷରିତ ହୋଇଛି । ଏଥିପାଇଁ ଏକ ଯୁଗ୍ମ କାର୍ଯ୍ୟକାରୀ ଗୋଷ୍ଠୀ ଗଠନ କରାଯିବ ଯାହା ଏମ୍ଓୟୁର ସର୍ତ୍ତାବଳୀ ପ୍ରସ୍ତୁତି, ତଦାରଖ ଏବଂ ପ୍ରବର୍ତନ ସମୀକ୍ଷା କରିଦେଖିବ । ଏହା ବ୍ୟତୀତ ଏହି ଏମ୍ଓୟୁ ଦୁଇ ଦେଶ ମଧ୍ୟରେ ଦକ୍ଷତା ବୃଦ୍ଧି କ୍ଷେତ୍ରରେ ଦ୍ୱିପାକ୍ଷିକ ସହଯୋଗ ବୃଦ୍ଧି ପାଇଁ ଏକ କାର୍ଯ୍ୟକ୍ରମ ପ୍ରସ୍ତୁତ କରିବା ସହ ଏ ଦିଗରେ ସମ୍ପର୍କକୁ ଅଧିକ ଘନିଷ୍ଠ କରିବା ଦିଗରେ ଉଦ୍ୟମ କରିବ।
କାମ୍ବୋଡିଆ ପ୍ରଧାନମନ୍ତ୍ରୀ ମହାମହିମ ସମଦେଚ ଅକ୍କା ମୋହା ସେନା ପଦଇ ତାକୋ ହୁନସେନଙ୍କ ସହ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଆଭାସି ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଓ କାମ୍ବୋଡିଆ ପ୍ରଧାନମନ୍ତ୍ରୀ ମହାମହିମ ସାମଦେକ ଅକ୍କା ମୋହାସେନା ପଦଇ ତାକୋ ହୁନସେନଙ୍କ ମଧ୍ୟରେ ଆଜି ଏକ ଆଭାସି ବୈଠକ ଅନୁଷ୍ଠିତ ହୋଇଛି । ଦୁଇ ନେତାଙ୍କ ମଧ୍ୟରେ ବାଣିଜ୍ୟ ଓ ନିବେଶ କ୍ଷେତ୍ରରେ ସହଯୋଗ, ମାନବ ସମ୍ବଳ ବିକାଶ, ପ୍ରତିରକ୍ଷା ଓ ସୁରକ୍ଷା, ବିକାଶ ସହଯୋଗ, ଯୋଗାଯୋଗ, ମହାମାରୀ ପରବର୍ତ୍ତୀ ଅର୍ଥନୈତିକ ସୁଧାର ଓ ଦୁଇ ଦେଶର ଲୋକଙ୍କ ମଧ୍ୟରେ ସୁସମ୍ପର୍କ ଭଳି ବିଭିନ୍ନ ଦ୍ୱିପାକ୍ଷିକ ପ୍ରସଙ୍ଗରେ ବିସ୍ତୃତ ଆଲୋଚନା ହୋଇଥିଲା । ସେମାନେ ଦ୍ୱିପାକ୍ଷିକ ସହଯୋଗର ଗତିରେ ସନ୍ତୋଷ ବ୍ୟକ୍ତ କରିଥିଲେ । ଭାରତ ସହ ସମ୍ପର୍କକୁ କାମ୍ବୋଡିଆ ବେଶ ଗୁରୁତ୍ୱ ପ୍ରଦାନ କରିଥାଏ ବୋଲି ପ୍ରଧାନମନ୍ତ୍ରୀ ହୁନସେନ ଜୋର ଦେଇଥିଲେ । ଏହି ଭାବନାକୁ ପ୍ରଧାନମନ୍ତ୍ରୀ ମୋଦୀ ସମ୍ମାନ ଦେବା ସହ ଭାରତର ଆକ୍ଟ ଇଷ୍ଟ ନୀତିରେ କାମ୍ବୋଡିଆର ଉପଯୋଗୀ ଭୂମିକା ତୁଲାଇବା ଉପରେ ଗୁରୁତ୍ୱାରୋପ କରିଥିଲେ । ଦୁଇ ନେତା ମେକଂଗ-ଗଙ୍ଗା ସହଯୋଗ ଯୋଜନା ଅନ୍ତର୍ଗତ ଦକ୍ଷତା ନିର୍ମାଣ କାର୍ଯ୍ୟକ୍ରମ ଓ ତ୍ୱରିତ ପ୍ରଭାବ ପ୍ରକଳ୍ପ ସହିତ ଦୁଇ ଦେଶ ମଧ୍ୟରେ ଦୃଢ ବିକାଶ ଭାଗିଦାରୀର ସମୀକ୍ଷା କରିଥିଲେ । ପ୍ରଧାନମନ୍ତ୍ରୀ ଶ୍ରୀ ମୋଦୀ ଦୁଇ ଦେଶ ମଧ୍ୟରେ ଥିବା ଐତିହାସିକ ଓ ସଭ୍ୟତାଗତ ଯୋଗାଯୋଗ ସମ୍ପର୍କରେ ଆଲୋକପାତ କରିବା ସହ ଅଙ୍ଗକୋର ଭାଟ ଓ ପ୍ରେହ ବିହାର ମନ୍ଦିରଗୁଡିକର ଜୀର୍ଣ୍ଣୋଦ୍ଧାରରେ ଭାଗିଦାର ହୋଇଥିବାରୁ ସନ୍ତୋଷ ବ୍ୟକ୍ତ କରିଥିଲେ । ଏହା ଦୁଇ ଦେଶ ମଧ୍ୟରେ ସାଂସ୍କୃତିକ ଓ ଭାଷାଗତ ସମ୍ବନ୍ଧକୁ ଦର୍ଶାଇଥାଏ । କ୍ୱାଡ ଟିକା ଉପକ୍ରମ ଅନ୍ତର୍ଗତ ୩.୨୫ ଲକ୍ଷ ଭାରତରେ ପ୍ରସ୍ତୁତ କୋଭିଶିଲ୍ଡ ଟିକା କାମ୍ବୋଡିଆକୁ ଯୋଗାଇ ଥିବାରୁ ପ୍ରଧାନମନ୍ତ୍ରୀ ହୁନସେନ ଭାରତକୁ ଧନ୍ୟବାଦ ପ୍ରଦାନ କରିଥିଲେ । ଭାରତ ଓ କାମ୍ବୋଡିଆ କୂଟନୈତିକ ସମ୍ପର୍କ ପ୍ରତିଷ୍ଠାର ୭୦ତମ ବର୍ଷ ପୂର୍ତ୍ତି ସମାରୋହ ଚଳିତ ବର୍ଷ ପାଳନ ହୋଇଥିବାରୁ ଦୁଇ ନେତା ପରସ୍ପରକୁ ଶୁଭେଚ୍ଛା ଜଣାଇଥିଲେ । ସମାରୋହର ଅଂଶ ଭାବେ ପ୍ରଧାନମନ୍ତ୍ରୀ ମୋଦୀ କାମ୍ବୋଡିଆର ମହାମହିନ ରାଜା ଓ ରାଣୀଙ୍କୁ ପରସ୍ପରର ସୁବିଧାଜନକ ସମୟରେ ଭାରତ ଆସିବାକୁ ଆମନ୍ତ୍ରଣ ଜଣାଇଥିଲେ । ମିଳିତ ହିତ ଥିବା ବୈଶିକ ଓ ଆଞ୍ଚଳିକ ପ୍ରସଙ୍ଗ ଉପରେ ଦୁଇ ନେତା ପରସ୍ପରର ମତ ବିନିମୟ କରିଥିଲେ । ଆସିଆନ ଅଧ୍ୟକ୍ଷ ପଦ ଗ୍ରହଣ କରିଥିବାରୁ ପ୍ରଧାନମନ୍ତ୍ରୀ ମୋଦୀ କାମ୍ବୋଡିଆକୁ ଶୁଭେଚ୍ଛା ଜଣାଇଥିଲେ ଓ ଅଧ୍ୟକ୍ଷ ଭାବେ ସଫଳ ହେବା ପାଇଁ କାମ୍ବୋଡିଆକୁ ଭାରତର ପୂର୍ଣ୍ଣ ସମର୍ଥନ ଓ ସହାୟତାର ଆଶ୍ୱାସନା ଦେଇଥିଲେ ।
ବିଶିଷ୍ଟ କଥାକଳି ନୃତ୍ୟଶିଳ୍ପୀ ସୁଶ୍ରୀ ମିଲେନା ସାଲଭିନିଙ୍କ ଦେହାନ୍ତରେ ପ୍ରଧାନମନ୍ତ୍ରୀ ଦୁଃଖ ପ୍ରକାଶ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶିଷ୍ଟ କଥାକଳି ନୃତ୍ୟଶିଳ୍ପୀ ସୁଶ୍ରୀ ମିଲେନା ସାଲଭିନିଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଭାରତୀୟ ସଂସ୍କୃତି ପ୍ରତି ଥିବା ତାଙ୍କର ଅବଦାନ ପାଇଁ ଶ୍ରୀମତୀ ମିଲେନା ସାଲଭିନି ସ୍ମରଣୀୟ ହୋଇ ରହିବେ । ସେ ଫ୍ରାନ୍ସରେ କଥାକଳିକୁ ଅଧିକ ଲୋକପ୍ରିୟ କରିବା ପାଇଁ ଅନେକ ଚେଷ୍ଟା କରିଥିଲେ । ତାଙ୍କର ଦେହାନ୍ତରେ ମୁଁ ଅତ୍ୟନ୍ତ ଦୁଃଖିତ । ମୋର ସମବେଦନା ତାଙ୍କ ପରିବାର ଏବଂ ଶୁଭେଚ୍ଛୁମାନଙ୍କ ସହିତ ଅଛି । ତାଙ୍କର ଆତ୍ମାକୁ ଶାନ୍ତି ମିଳୁ ।”
ଭଦୋଦରାରେ ଭାରତର ପ୍ରଥମ ଜାତୀୟ ରେଳ ଏବଂ ପରିବହନ ବିଶ୍ୱବିଦ୍ୟାଳୟ ପ୍ରତିଷ୍ଠା ପ୍ରସ୍ତାବକୁ କ୍ୟାବିନେଟର ଅନୁମୋଦନ

ମାନବସମ୍ବଳର ଦକ୍ଷତା ବିକାଶ ଏବଂ ସାମର୍ଥ୍ୟ ନିର୍ମାଣ ଉଦ୍ଦେଶ୍ୟରେ ଭାରତୀୟ ରେଳବାଇ ଦେଶର ପ୍ରଥମ ଜାତୀୟ ରେଳ ଏବଂ ପରିବହନ ବିଶ୍ୱବିଦ୍ୟାଳୟ (ଏନଆରଟିୟୁ) ଭଦୋଦରାରେ ପ୍ରତିଷ୍ଠା କରିବା ଭଳି ଏକ ରୂପାନ୍ତରଣକାରୀ ପଦକ୍ଷେପ ନେବାକୁ ଯାଉଛି ରେଳ ମନ୍ତ୍ରଣାଳୟ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ଏହି ବିଶ୍ୱବିଦ୍ୟାଳୟ ପ୍ରତିଷ୍ଠା ପ୍ରସ୍ତାବକୁ ମଞ୍ଜୁରି ମିଳିଛି । ପ୍ରଧାନମନ୍ତ୍ରୀଙ୍କ ପ୍ରେରଣାରେ ଏହି ଅଭିନବ ପଦକ୍ଷେପ, ନବଭାରତ ଗଠନ ଦିଗରେ ରେଳ ଏବଂ ପରିବହନ କ୍ଷେତ୍ରରେ ଉତପ୍ରେରକ ସାଜିବ । ୟୁଜିସି ଅଧିନିୟମ, 2016 ଅନୁଯାୟୀ ଏହି ବିଶ୍ୱବିଦ୍ୟାଳୟ ଏକ ନୋଭୋ ବର୍ଗର ଡିମ୍ଡ ମାନ୍ୟତାପ୍ରାପ୍ତ ବିଶ୍ୱବିଦ୍ୟାଳୟ ଭାବେ ପ୍ରତିଷ୍ଠା କରାଯିବ । 2018 ଏପ୍ରିଲ ସୁଦ୍ଧା ସମସ୍ତ କାର୍ଯ୍ୟ ସମ୍ପନ୍ନ କରିବା ଦିଗରେ କାର୍ଯ୍ୟ କରୁଛନ୍ତି । ଜୁଲାଇ 2018ରେ ରେଳ ବିଶ୍ୱବିଦ୍ୟାଳୟର ପ୍ରଥମ ଶିକ୍ଷାବର୍ଷ ଆରମ୍ଭ ହେବ । ରେଳ ମନ୍ତ୍ରଣାଳୟ କମ୍ପାନୀ ଅଧିନିୟମ, 2013ର ଧାରା 8 ଅନ୍ତର୍ଗତ ଏକ ଅଣଲାଭକାରୀ କମ୍ପାନୀ ପ୍ରତିଷ୍ଠା କରିବ, ଯାହା ପ୍ରସ୍ତାବିତ ବିଶ୍ୱବିଦ୍ୟାଳୟର ପରିଚାଳକ ସଂସ୍ଥା ଭାବେ କାର୍ଯ୍ୟ କରିବ । କମ୍ପାନୀ ବିଶ୍ୱବିଦ୍ୟାଳୟକୁ ଆର୍ଥିକ ତଥା ଭିତ୍ତିଭୂମି ସହାୟତା ଯୋଗାଇ ଦେବ ଏବଂ ବିଶ୍ୱବିଦ୍ୟାଳୟର କୁଳପତି ତଥା ପ୍ରତି-କୁଳପତିଙ୍କୁ ନିଯୁକ୍ତି ଦେବ । ପେଶାଦାର ଲୋକମାନଙ୍କୁ ତଥା ଶିକ୍ଷାବିତମାନଙ୍କୁ ନେଇ ପରିଚାଳନା ବୋର୍ଡ କମ୍ପାନୀ ଠାରୁ ଭିନ୍ନ ଭାବେ କାର୍ଯ୍ୟ କରିବ । ଏହା ନିକଟରେ ସମସ୍ତ ଏକାଡେମିକ ତଥା ପ୍ରଶାସନିକ ଦାୟିତ୍ୱ ତୁଲାଇବାର ସ୍ୱାୟତ୍ତତା ରହିବ । ଭଦୋଦରା ସ୍ଥିତ ଭାରତ ରେଳର ଜାତୀୟ ଏକାଡେମୀ (ଏନଏଆଇଆର)ର ବର୍ତ୍ତମାନ ଜମି ଏବଂ ଭିତ୍ତିଭୂମିର ବ୍ୟବହାର କରାଯିବ ଏବଂ ବିଶ୍ୱବିଦ୍ୟାଳୟ ପାଇଁ ଏଥିରେ ଆବଶ୍ୟକ ସଂଶୋଧନ କରାଯିବ । ଏହା ପୂର୍ଣ୍ଣକାଳୀନ ପ୍ରତିଷ୍ଠାନ ହେବ ଏବଂ ଏଥିରେ 3 ହଜାର ଛାତ୍ରଛାତ୍ରୀ ପୂର୍ଣ୍ଣକାଳୀନ ଶିକ୍ଷା ଲାଭ କରିପାରିବେ । ନୂଆ ବିଶ୍ୱବିଦ୍ୟାଳୟ/ପ୍ରତିଷ୍ଠାନକୁ ପାଣ୍ଠି ଯୋଗାଣ ସମ୍ପୂର୍ଣ ଭାବେ ରେଳ ମନ୍ତ୍ରଣାଳୟ କରିବ । ଏହି ବିଶ୍ୱବିଦ୍ୟାଳୟ ଭାରତୀୟ ରେଳକୁ ଆଧୁନିକୀକରଣ ଦିଗରେ ନେଇଯିବ ଏବଂ ଉତ୍ପାଦକତା ବଢ଼ାଇବା ତଥା ‘ମେକ ଇନ ଇଣ୍ଡିଆ’କୁ ପ୍ରୋତ୍ସାହନ ଦେଇ ପରିବହନ କ୍ଷେତ୍ରରେ ଭାରତକୁ ବିଶ୍ୱସ୍ତରୀୟ ନେତୃତ୍ୱ ପ୍ରଦାନ କରିବାରେ ସହାୟକ ହେବ । ବିଶ୍ୱବିଦ୍ୟାଳୟ ଦକ୍ଷ ମାନବ ସମ୍ବଳ ସୃଷ୍ଟିର ସେତୁ ନିର୍ମାଣ କରିବା ସହିତ ଭାରତୀୟ ରେଳରେ ଉନ୍ନତ ସୁରକ୍ଷା, ଗତି ଏବଂ ସେବା ପ୍ରଦାନ କରିବା ଲାଗି ଅତ୍ୟାଧୁନିକ ପ୍ରଯୁକ୍ତିର ଲାଭ ଉଠାଇବ । ବିଶ୍ୱବିଦ୍ୟାଳୟ ପ୍ରଯୁକ୍ତିକୁ ସକ୍ରିୟ କରି ତଥା ପ୍ରଯୁକ୍ତି ପ୍ରଦାନ କରି ‘ଷ୍ଟାର୍ଟ ଅପ ଇଣ୍ଡିଆ’ ତଥା ‘ସ୍କିଲ ଇଣ୍ଡିଆ’କୁ ସହାୟତା ଯୋଗାଇ ଦେବ ତଥା ଉଦ୍ୟୋଗଶୀଳତାକୁ ପ୍ରୋତ୍ସାହନ ଦେବା ସହିତ ବ୍ୟାପକ ଭାବେ ନିଯୁକ୍ତି ସୁଯୋଗ ପ୍ରଦାନ କରିବ । ଏଥିରେ ରେଳବାଇ ତଥା ପରିବହନ କ୍ଷେତ୍ରରେ ପରିବର୍ତ୍ତନ ଆସିପାରିବ ତଥା ଯାତ୍ରୀ ଏବଂ ବସ୍ତୁର ପରିବହନ ଶୀଘ୍ର ହୋଇପାରିବ । ଭାରତ ବିଶ୍ୱସ୍ତରୀୟ ଭାଗୀଦାରୀ ଏବଂ ଅତ୍ୟାଧୁନିକ ପ୍ରଯୁକ୍ତି ମାଧ୍ୟମରେ ବିଶେଷଜ୍ଞତାର ବିଶ୍ୱସ୍ତରୀୟ କେନ୍ଦ୍ର ଭାବେ ଉଭା ହେବ । ପଢ଼ାଇବାର ନୂଆ ପଦ୍ଧତି ତଥା ପ୍ରଯୁକ୍ତି ଆପ୍ଲିକେସନ (ଉପଗ୍ରହ ଆଧାରିତ ଟ୍ରାକିଂ, ରେଡିଓ ଫ୍ରିକ୍ୱେନ୍ସି ପରିଚୟ ତଥା କୃତ୍ରିମ ଜ୍ଞାନ)କୁ ଆପଣାଇବା ଲାଗି ବିଶ୍ୱବିଦ୍ୟାଳୟର ଯୋଜନା କରାଯାଇଛି । ଯାହାଦ୍ୱାରା ଅଣ-ଜବ କାର୍ଯ୍ୟ ପ୍ରଦର୍ଶନ ତଥା ଉତ୍ପାଦକତାରେ ଉନ୍ନତି ଅଣାଯାଇପାରିବ । ଭାରତୀୟ ରେଳ ସହିତ ଘନିଷ୍ଟ ସହଯୋଗ ଦ୍ୱାରା ଅଂଶୀଦାରମାନଙ୍କୁ ରେଳ ସୁବିଧା ପର୍ଯ୍ୟନ୍ତ ପହଁଚ ସୁନିଶ୍ଚିତ ହୋଇପାରିବ । ଏହା ‘ଲାଇଭ ଲ୍ୟାବ’ ଭାବେ କାମ କରିବ ଏବଂ ବାସ୍ତବ ଜୀବନର ସମସ୍ୟା ନିରାକରଣରେ ସକ୍ଷମ ହେବ । ବିଶ୍ୱବିଦ୍ୟାଳୟରେ ଅତ୍ୟାଧୁନିକ ନବୀନତମ ଟେକ୍ନୋଲଜିର ତୀବ୍ରଗତି ସମ୍ପନ୍ନ ଟ୍ରେନ ପ୍ରଦର୍ଶନ କରୁଥିବା ‘ଉତ୍କର୍ଷ କେନ୍ଦ୍ର’ ରହିବ । ସୂଚନାଯୋଗ୍ୟ ଯେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅକ୍ଟୋବର, 2016ରେ ଭଦୋଦରାଠାରେ ରେଳ ବିଶ୍ୱବିଦ୍ୟାଳୟ ପ୍ରତିଷ୍ଠା ଲାଗି ନିଷ୍ପତ୍ତି ନେଇଥିବା ସମ୍ପର୍କରେ ଘୋଷଣା କରିଥିଲେ ।
ଭିଡିଓ କନଫରେନ୍ସ ଜରିଆରେ ମିଶନ ଶକ୍ତି ସହ ଜଡ଼ିତ ବୈଜ୍ଞାନିକଙ୍କ ସହିତ ପ୍ରଧାନମନ୍ତ୍ରୀଙ୍କ ବାର୍ତ୍ତାଳାପ

ଆଜି ରାଷ୍ଟ୍ରକୁ ସମ୍ବୋଧିତ କରିବାର ଠିକ୍ ପରେ, ପ୍ରଧାନମନ୍ତ୍ରୀ ଭିଡିଓ କନଫରେନ୍ସ ଜରିଆରେ ମିଶନ ଶକ୍ତିର ସଫଳ ସମ୍ପାଦନ ସହ ଜଡ଼ିତ ବୈଜ୍ଞାନିକମାନଙ୍କ ସହିତ ବାର୍ତ୍ତାଳାପ କରିଥିଲେ । ଆଜି ମିଶନ ଶକ୍ତିର ସଫଳତା ପରେ ଭାରତ ବିଶ୍ୱର ଚତୁର୍ଥ ରାଷ୍ଟ୍ର ହୋଇପାରିଛି, ଯାହାପାଖରେ ଉପଗ୍ରହ ନିରୋଧୀ କ୍ଷେପଣାସ୍ତ୍ର (ଆଣ୍ଟି ସାଟେଲାଇଟ ମିସାଇଲ) ଜରିଆରେ ସଫଳତା ପୂର୍ବକ ସାଟେଲାଇଟକୁ ଲକ୍ଷ୍ୟଭେଦ କରିବାର ସାମର୍ଥ୍ୟ ରହିଛି । ସେମାନଙ୍କୁ ଏହି ସଫଳତା ପାଇଁ ଅଭିନନ୍ଦନ ଜଣାଇ ପ୍ରଧାନମନ୍ତ୍ରୀ କହିଥିଲେ ଯେ ସାରା ଦେଶ ଆମ ବୈଜ୍ଞାନିକମାନଙ୍କୁ ନେଇ ଗର୍ବିତ, ସେମାନେ ଯାହା ହାସଲ କରିବାକୁ ଲକ୍ଷ୍ୟ ରଖିଥାନ୍ତି ସେଥିରେ ଭଲ ସଫଳତା ହାସଲ କରିଥାନ୍ତି । ସେ କହିଥିଲେ ଯେ “ମେକ ଇନ ଇଣ୍ଡିଆ”ର ଧାରାରେ ଯାଇ ଆମର ବୈଜ୍ଞାନିକମାନେ ସାରା ବିଶ୍ୱକୁ ଏହି ବାର୍ତ୍ତା ଦେଇଛନ୍ତି ଯେ ଆମେ କାହା ଠାରୁ କମ୍ ନୋହୁଁ । ପ୍ରଧାନମନ୍ତ୍ରୀ କହିଥିଲେ ଯେ ଭାରତ ବସୁଧୈବ କୁଟୁମ୍ବକମ-ସାରା ବିଶ୍ୱ ଗୋଟିଏ ପରିବାର- ଦର୍ଶନରେ ବିଶ୍ୱାସ କରିଥାଏ । ତେବେ ସେ, ଗୁରୁତ୍ୱାରୋପ କରି କହିଥିଲେ ଯେ ଶାନ୍ତି ଏବଂ ସଦଭାବ ପାଇଁ କାର୍ଯ୍ୟ କରୁଥିବା ଶକ୍ତିଗୁଡ଼ିକ ଶାନ୍ତି ହାସଲ ଲାଗି ସବୁବେଳେ ଶକ୍ତିଶାଳୀ ହୋଇ ରହିବା ଆବଶ୍ୟକ । ପ୍ରଧାନମନ୍ତ୍ରୀ ଏଥିପ୍ରତି ଗୁରୁତ୍ୱାରୋପ କରିଥିଲେ ଯେ ବିଶ୍ୱ ଏବଂ କ୍ଷେତ୍ରୀୟ ଶାନ୍ତି ପାଇଁ ଭାରତ ସମର୍ଥ ଏବଂ ଶକ୍ତିଶାଳୀ ରହିବା ଆବଶ୍ୟକ । ସେ କହିଥିଲେ ଯେ ବୈଜ୍ଞାନିକମାନେ ଏହି ପ୍ରୟାସରେ ସମର୍ପିତ ଯୋଗଦାନ କରିଛନ୍ତି । ସେ ମଧ୍ୟ ବୈଜ୍ଞାନିକମାନଙ୍କୁ ସମ୍ପୂର୍ଣ୍ଣ କେନ୍ଦ୍ର କ୍ୟାବିନେଟ ପକ୍ଷରୁ ଅଭିନନ୍ଦନ ଜଣାଇଥିଲେ । ସେମାନଙ୍କର ଦକ୍ଷତା ପ୍ରମାଣ କରିବା ଲାଗି ସୁଯୋଗ ଦେଇଥିବାରୁ ବୈଜ୍ଞାନିକମାନେ ପ୍ରଧାନମନ୍ତ୍ରୀଙ୍କୁ ଧନ୍ୟବାଦ ଜଣାଇଥିଲେ ।
ଡଃ ବି.ଆର.ଆମ୍ବେଦକରଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ଆମ୍ବେଦକର ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଡଃ ବାବାସାହେବ ଆମ୍ବେଦକରଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଆମ୍ବେଦକର ଜୟନ୍ତୀ ଅବସରରେ ସମ୍ମାନାସ୍ପଦ ଡଃ ବାବାସାହେବ ଆମ୍ବେଦକରଙ୍କୁ ଶ୍ରଦ୍ଧାଞ୍ଜଳି । ଜୟ ଭୀମ । ଆମ୍ବେଦକର ଜୟନ୍ତୀ ଅବସରରେ ପୂଜ୍ୟ ବାବାସାହେବଙ୍କୁ ପ୍ରଣାମ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
କୋଚି ମେଟ୍ରୋ ରେଳ ପ୍ରକଳ୍ପର ଦ୍ୱିତୀୟ ପର୍ଯ୍ୟାୟ, ଜେଏଲଏନ୍ ଷ୍ଟାଡିୟମରୁ କାକାନାଡ ଦେଇ ଇନଫୋପାର୍କ ପର୍ଯ୍ୟନ୍ତ କାର୍ଯ୍ୟକୁ କ୍ୟାବିନେଟର ଅନୁମୋଦନ

ମାନ୍ୟବର ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ୧୯୫୭.୦୫ କୋଟି ଟଙ୍କା ବ୍ୟୟରେ କୋଚି ମେଟ୍ରୋ ରେଳ ପ୍ରକଳ୍ପର ଦ୍ୱିତୀୟ ପର୍ଯ୍ୟାୟରେ ଜେଏଲ୍‌ଏନ୍ ଷ୍ଟାଡିୟମରୁ କାକାନାଡ ଦେଇ ଇନଫୋପାର୍କ ପର୍ଯ୍ୟନ୍ତ ୧୧.୧୭ କିମି ଦୈର୍ଘ୍ୟ ଏବଂ ୧୧ ଷ୍ଟେସନ କାର୍ଯ୍ୟ ଲାଗି ଅନୁମୋଦନ କରିଛି । ଦ୍ୱିତୀୟ ପର୍ଯ୍ୟାୟ ପାଇଁ ସାମୁଦ୍ରିକ ବିମାନ ବନ୍ଦର ସଡକର ପ୍ରଶସ୍ତିକରଣ ସହିତ ପ୍ରସ୍ତୁତି କାର୍ଯ୍ୟ ଠିକଣା ଭାବରେ ଅଗ୍ରଗତି କରୁଛି । ଆଲୁଭା ଠାରୁ ପେଟା ପର୍ଯ୍ୟନ୍ତ କୋଚିରେ ପ୍ରଥମ ପର୍ଯ୍ୟାୟ ଆନୁମାନିକ ସମାପ୍ତି ମୂଲ୍ୟ ୫୧୮୧.୭୯ କୋଟି ଟଙ୍କା ବ୍ୟୟରେ ୨୫.୬ କିଲୋମିଟର ଦୈର୍ଘ୍ୟ ଏବଂ ୨୨ ଟି ଷ୍ଟେସନ୍ ସହିତ ସମ୍ପୂର୍ଣ୍ଣ କାର୍ଯ୍ୟକ୍ଷମ ଅଟେ । କୋଚି ମେଟ୍ରୋ ୧ଏ ପର୍ଯ୍ୟାୟ ପ୍ରକଳ୍ପ ପେଟା ଠାରୁ ଏସଏନ ଜଙ୍କସନ ମଧ୍ୟରେ ୧.୮୦ କିଲୋମିଟରର ପ୍ରକଳ୍ପର ଅନୁମୋଦିତ ମୂଲ୍ୟ ୭୧୦.୯୩ କୋଟି ଟଙ୍କା । ଏହି ପ୍ରକଳ୍ପ ରାଜ୍ୟ କ୍ଷେତ୍ର ପ୍ରକଳ୍ପ ଭାବରେ କାର୍ଯ୍ୟକାରୀ ହେଉଛି । ବର୍ତ୍ତମାନ ପ୍ରକଳ୍ପ ସହିତ ଜଡିତ ସମସ୍ତ ର୍ନିମାଣ କାର୍ଯ୍ୟ ସମାପ୍ତ ହୋଇଛି ଏବଂ ଉଦଘାଟନ ପାଇଁ ପ୍ରକଳ୍ପ ପ୍ରସ୍ତୁତ ରହିଛି । ରାଜ୍ୟ କ୍ଷେତ୍ର ପ୍ରକଳ୍ପ ଭାବରେ ଏସଏନ ଜଙ୍କସନ ଠାରୁ ଥ୍ରିପୁନିଥୁରା ଟର୍ମିନାଲ୍ ପର୍ଯ୍ୟନ୍ତ ୧.୨୦ କିଲୋମିଟର କୋଚି ମେଟ୍ରୋର ୧ବି ପ୍ରଥମ ପର୍ଯ୍ୟାୟର ର୍ନିମାଣ କାର୍ଯ୍ୟ ଚାଲିଛି । ପାଣ୍ଠି ପ୍ରଦାନର ଢାଞ୍ଚା: ୧୨ ଲକ୍ଷ ହେବ ବୋଲି ଆକଳନ କରାଯାଇଛି ।